钦定古今图书集成/理学汇编/学行典/第069卷 > 性理大全 > 《铁罏步志》唐·柳宗元
## 钦定古今图书集成/理学汇编/学行典/第069卷 > 性理大全 > 《铁罏步志》唐·柳宗元

江之浒，凡舟可縻而上下者曰步。永州北郭有步曰
《铁罏步》。余乘舟来，居九年，往来求其所为《铁罏》者，无
有。问之人，曰：“盖尝有锻铁者居。其人去而罏毁者不
知年矣，独有其号冒而存。”余曰：“嘻！世固有事去名存
而冒焉若是耶？”步之人曰：“子何独怪是？今世有负其
姓而立于天下者，曰：‘吾门大，他不我敌也’。”问其位与
德，曰：“久矣其先也。”然而彼犹曰“我大”，世亦曰“某氏大。”
其冒于号，有以异于兹步者乎？向使有闻兹步之号，
而不足釜锜钱镈刀𫓧者，怀价而来，能有所得乎？则
求位与德于彼，其不可得亦犹是也。位存焉而德无
有，犹不足以大其门，然且乐为之下。子胡不怪彼而
独怪于是大者？桀冒禹，纣冒汤、幽、厉“冒文、武，以傲天
下。”由不知推其本，而姑大其号，以至于败，为世僇笑，
斯可以甚惧。若求兹步之实，而不得釜锜、钱镈、刀𫓧
者，则去而之他，又何害乎？子之惊，于是末矣。余以古
有太史，观民风，采民言，若是者则有得矣。喜其言可
采，书以为志。